**КЫРГЫЗ РЕСПУБЛИКАСЫНЫН ЖОГОРКУ СОТУНУН ПЛЕНУМУНУН ТОКТОМУ**

**№ 11**

2019-жылдын 24-майы Бишкек шаары

**«Бүтүмдөрдү жараксыз деп таануу, ошондой эле ак ниеттуу сатып алуу тууралуу талаштарды кароодо мыйзамдарды колдонуу боюнча соттук тажрыйбанын кээ бир маселелери жөнүндө”**

Кыргыз Республикасынын Жогорку сотунун Пленуму сатуу-сатып алуу бүтүмдөрүн жараксыз деп таануу менен байланышкан, мүлктү ажыратуу боюнча жана алардын жараксыздыгынын кесепеттерин колдонуу тууралуу, ошондой эле ак ниеттүү сатып алуу жөнүндөгү талаштарды чечүү боюнча соттук тажрыйбаны жалпылоонун жыйынтыктарын эске алып, колдонуудагы мыйзамдардын бул укуктук мамилелерди жөнгө салуучу ченемдерин соттор тарабынан туура жана бирдиктүү колдонулуусун камсыз кылуу максатында, Кыргыз Республикасынын Конституциясынын 96-беренесин 2-бөлүгүн, «Кыргыз Республикасынын Жогорку соту жана жергиликтүү соттор жөнүндө» Кыргыз Республикасынын Мыйзамынын 15-беренесин жетекчиликке алып, токтом кылат:

**1.** Бүтүмдү жараксыз деп таануу жана анын жараксыздыгынын кесепеттерин колдонуу жөнүндө талаптар доо өндүрүшү тартибинде караларына соттордун көңүлү бурулсун.

Кыргыз Республикасынын Граждандык кодексинин (мындан ары - КР ГК) 183-беренесинин 2-пунктуна ылайык, төмөндөгү доо арыздары соттор тарабынан кароого кабыл алынышы мүмкүн:

- талаш бүтүмдү жараксыз деп табуу жөнүндө, ошону менен бирге бүтүмдүн жараксыздыгынын кесепеттерин колдонуу жөнүндө;

-арзыбаган бүтүмдүн жараксыздыгынын кесепеттерин колдонуу жөнүндө талаптары.

**2.** Арзыбаган бүтүмдүн жараксыздыгынын кесепеттерин колдонуу жөнүндө доо өз алдынча же арзыбаган бүтүмдү жараксыз деп таануу жөнүндө доо менен бирге коюлушу мүмкүн. Көрсөтүлгөн жагдай КР ГКнин 183-беренесинин 1-пунктунан келип чыгат, ага ылайык арзыбаган бүтүм соттун ушундай таануусуна карабастан жараксыз деп эсептелинет.

Арзыбаган бүтүмдүн жараксыздыгынын кесепеттерин колдонуу жөнүндө доо коюлган учурда, бүтүмдүн арзыбаган экендиги аныкталса, сот чечимдин жүйөлөмө бөлүгүндө анын арзыбагандыгын көрсөтөт. Мында чечимдин резолюциялык бөлүгү арзыбаган бүтүмдүн жараксыздыгынын кесепеттерин колдонуу жөнүндө тыянак жана аларды колдонуу боюнча конкреттүү аракеттерди жасоо көрсөтүлүшү керек.

Бүтүмдү арзыбаган бүтүм деп таанууга негиз жок болсо, доону канааттандыруусуз калтыруу жөнүндө чечим кабыл алынат.

**3.** Бүтүмдүн жараксыздыгын таануу жөнүндө талабы коюлбаган ишти кароо учурунда, анын арзыбагандыгы аныкталса, сот өзүнүн демилгеси боюнча арзыбаган бүтүмдүн жараксыздыгынын кесепеттерин колдонууга укуктуу (мисалы: карыз келишими боюнча өндүрүү жөнүндө доону кароодо КР ГКнин 725-беренесинин 4,5-пункттарына ылайык, нотариалдык форманын сакталбагандыгынын натыйжасында карыз келишимдин жараксыздыгы (арзыбагандыгы) аныкталса, сот өзүнүн демилгеси менен жоопкерден доогердин пайдасына алынган сумманы **пайызсыз өндүрүүгө** укуктуу).

**4.** Бүтүм КР ГКде жана башка мыйзамдарда каралган негиздер менен жараксыз деп таанылат.

Талаш бүтүмдөр КР ГКнин 191-197-беренелеринде каралган негиздер боюнча жараксыз деп таанылышы мүмкүн.

Бүтүмдүн арзыбагандыгынын негиздери КР ГКнин 185-190-беренелеринде бекитилген.

Жараксыздыктын негиздери доо арызда көрсөтүлүшү керек. Ар бир негиз сот тарабынан иликтөөгө жана баа берилүүгө жатат.

Доо арыз жогорудагы маалыматтарды камтыбаса, анда мындай жагдай аны кыймылсыз калтырууга негиз болот (КР ГКнин 139-беренеси).

**5.** Талаш бүтүмдөрдү жараксыз деп таануу жөнүндө иштер боюнча доогерлер болуп КР ГКде жана башка мыйзамдарда түздөн-түз көрсөтүлгөн жактар болушу мүмкүн, алар:

- он төрттөн он сегиз жашка чейинки курактагы өспүрүмдөр, КР ГКне ылайык макулдук талап кылынган учурда, өз ата-энелеринин, асыроочуларынын же камкордукка алуучуларынын макулдугусуз жасаган бүтүмдү жараксыз деп таануу жөнүндө доо коюлганда - **ата-энелери, асыроочулары же камкордукка алуучулары** (КР ГКнин 191- беренеси);

- сот тарабынан спирт ичимдиктерин ичүүнүн же баңгилик заттарды пайдалануунун, кумар оюндарына патологиялык жактан азгырылуунун кесепеттеринен жөндөмдүүлүгү чектелген жарандын камкордукка алуучунун макулдугусуз мүлктү пайдалануу боюнча жасаган бутумун жараксыз деп таануу жөнүндө доо коюлганда - **камкордукка алуучу** (КР ГКнин 192- беренеси);

- аракетке жөндөмдүү болгону менен бүтүм жасоо учурунда өз иш- аракетинин маанисин түшүнбөгөн же ага жетекчилик кыла албаган абалдагы жаран тарабынан жасалган бүтүмдү жараксыз деп таануу жөнүндө доо коюлганда - **жарандын өзү же укуктары жана мыйзам тарабынан корголгон таламдары аны жасоонун натыйжасында бузулган жак** (КР ГКнин 193- беренеси);

- ден соолугунун мүмкүнчүлүктөрү чектелүү адамдын факсимилдик кол коюусун пайдалануу менен түзүлгөн бүтүмдү жараксыз деп таануу жөнүндө доо коюлганда - **ал жак өзү же болбосо бүтүмдүн түзүлүшү менен кызыкчылыктарына таасири тийген жак** (КР ГКнин 193-1-беренеси);

- уюштуруу документтеринде аныкталуу менен чектелген ишмердиктин максаттарына карама-каршы келген юридикалык жак жасаган же тиешелүү ишмердик менен иштөөгө лицензиясы жок юридикалык жак жасаган бүтүмдү жараксыз деп таануу жөнүндө доо коюлганда - **ушул юридикалык жак, анын уюштуруучусу (катышуучусу) же контролдукту ишке ашыруучу, же юридикалык жактын ишмердигине көзөмөл жүргүзүүчү мамлекеттик орган** (КР ГКнин 194-беренеси);

- келишим менен бүтүм түзүү укугу чектелген жак же уюштуруу органынын документтери менен бүтүм түзүү укугу чектелген юридикалык жак тарабынан жасалган бүтүмдү жараксыз деп таануу жөнүндө доо коюлганда - **кызыкчылыгына чектөө коюлган жак** (КР ГКнин 195-беренеси);

- олуттуу мааниге ээ болгон жаңылуудан улам түзүлгөн бүтүмдү жараксыз деп таануу жөнүндө доо коюлганда - **жаңылуудан улам аракеттенген тарап** (КР ГКнин 196-беренеси);

- алдоонун, зомбулуктун, коркутуунун таасири астында, бир тараптын өкүлүнүн экинчи тараптын өкүлү менен кара ниеттик макулдашуусу боюнча түзүлгөн бүтүм, ошондой эле экинчи жак пайдаланган шартка караганда жак өзү үчүн өтө оор шарттын келип чыгышынан улам түзүлгөн (аргасыз) бүтүмдү жараксыз деп таануу жөнүндө доо коюлганда, **жапа чеккен жак** (КР ГКнин 197-беренеси). Жарандык процессте, анын жазык же жорук иштерине карабастан, укуктары менен мыйзамдуу кызыкчылыктарынын бузулушуна алып келген аракеттердин жасалышына дуушар болгон адам **жапа чеккен жак** болуп саналат.

Соттор, жогоруда көрсөтүлбөгөн жактар (талаптагыдай эмес доогерлер) тарабынан талаш бүтүмдү жараксыз деп таануу жөнүндө доонун берилиши доо талаптары **канааттандыруусуз калтырууга** негиз болоорун эске алуу зарыл.

Кыргыз Республикасынын Жарандык процесстик кодексинин (мындан ары - КР ЖПК) 47-беренесине ылайык, тарап талаштуу же чечимде аныкталган укук мамилелеринен чыгып калган учурларда (жарандын өлүмү, юридикалык жактын кайра түзүлүшү, талаптын өткөрүлүшү, карыздын которулушу жана материалдык укук мамилесинде жактар алмашкан башка учурлар), сот бул тарапты анын укук улантуучусу менен алмаштырууга жол берет. Укук улантуучулук жарандык сот өндүрүшүнүн баардык стадиясында мүмкүн. Эгерде, талаштуу укук мамилеси укук улантуучулукка жол бербесе, КР ЖПКнин 220-беренесинин 7-пунктуна ылайык өндүрүш токтотулууга жатат.

**6.** КР ГКнин 183-беренесинин 2-пунктуна ылайык, **арзыбаган** бүтүмдүн жараксыздыгынын кесепеттерин колдонуу жөнүндө талап каалаган **таламдаш жак тарабынан** коюлушу мүмкүн.

Алар, бүтүмдүн тарабы же болбосо арзыбаган бүтүм менен укуктарына жана мыйзамдуу кызыкчылыктарына зыян келтирилген башка жактар боло алышат. Эгерде бүтүмдүн жараксыздыгынын кесепеттерин колдонуу жөнүндө доо бул бүтүмдүн катышуучусу болбогон жак тарабынан берилсе, анда ал доо арызында тараптардын ар бири бүтүм боюнча алгандарын кайтаруунун жыйынтыгында камсыздала турган укугун жана мыйзамдуу кызыкчылыгын көрсөтүүсү керек.

Доо арыз жогорудагы маалыматтарды камтыбаса, анда мындай жагдай аны кыймылсыз калтырууга негиз болот (КР ГКнин 139-беренеси).

Арзыбаган бүтүмдүн жараксыздыгынын кесепеттерин колдонуу жана арзыбаган бүтүмдү жараксыз деп таануу жөнүндө доо арыз, эгерде анын талаптарын канааттандырганда калыбына келүүчү мыйзамдуу кызыкчылыктарды же укуктары бар экендигин далилдей албаган жак тарабынан берилсе, анда бул жагдай талаптарды канааттандыруусуз калтырууга негиз болоорун соттор эске алуусу зарыл.

**7. Талаш** бүтүмдү жараксыз деп таануу жөнүндө жана анын жараксыздыгынын кесепеттерин колдонуу жөнүндө талаптар боюнча доонун эскирүү мөөнөтү **бир жылды** түзөт (КР ГКнин 199-беренеси 2-пункту).

Талаш бүтүмдү жараксыз деп таануу жөнүндө доо КР ГКнин 197- беренесинин 1-пунктундагы каралган негиздер боюнча коюлганда, ал бүтүм таасири астында жасалган зомбулук же коркутуу токтотулган күндөн тартып эскирүү мөөнөтү эсептеле баштайт.

Калган негиздер боюнча бир жылдык мөөнөт доогер бүтүмдүн жараксыздыгын таануу үчүн негиз болуучу башка жагдайлар жөнүндө билген же билүүгө тийиш болгон күндөн тартып башталат.

**8. Арзыбаган** бүтүмдүн жараксыздыгынын кесепеттерин колдонуу жөнүндө жана бүтүмдү анын арзыбагандыгынан жараксыз деп таануу жөнүндө доо бүтүмдүн аткаруусу башталган күндөн тартып ү**ч жылдын** ичинде коюлушу мүмкүн.

Доону бүтүмдүн тарабы болбогон жак койгон учурда, доонун эскирүү мөөнөтү ал жак бүтүмдү аткаруу башталганын билген же билүүгө тийиш болгон күндөн тартып өтө баштайт (КР ГКнин 216-беренесинин 2-пункту).

**9.** Бүтүмдү жараксыз деп таануу жөнүндө доо берилгенде, **доонун эскирүү мөөнөтү** КР ГКнин 215-беренесинин негизинде доогердин кертбашына байланышкан жагдайлар боюнча (катуу ооруганда, ал-акыбалсыз калганда) **калыбына келтирилиши** мүмкүн. Мындай жагдайлар, эгерде доонун эскирүү мөөнөтүнүн акыркы алты айында орун алса, анда доонун эскирүү мөөнөтүнүн өтүп кетишинин себептери жүйөлүү деп табылат.

Доо арыздын талаптары боюнча каралган соттук актысынын жүйөлөмө бөлүгүндө өткөрүлүп жиберилген доонун эскирүү мөөнөтүн калыбына келтирүү жөнүндө көрсөтүлөт. Ал эми, өткөрүлүп жиберилген доонун эскирүү мөөнөтүн калыбына келтирүү жөнүндө өзүнчө сот актысын чыгаруунун **зарылчылыгы жок.**

Доонун эскирүү мөөнөтүн жүйөлүү себептерсиз өткөрүп жиберүү, иш боюнча башка жагдайларды иликтөөсүз доодон **баш тартууга** негиз болот (КР ЖПКнин 154, 202-беренелери).

**10.** Соттор тарабынын жараксыз бүтүм жана анын жараксыздыгы менен байланышкан кесепеттерден тышкары, башка юридикалык кесепеттерди алып келбей тургандыгын эске алуусу керек.

Ошол кесепеттерине тараптардын ар бири экинчи жагына бүтүм боюнча алган нерселеринин баарын кайтарып берүүгө (эки тараптуу реституция), ал эми натуралай алганын кайтарып берүү мүмкүнчүлүгү жок учурда, эгерде мыйзамда бүтүмдүн анык эместигинин башка кесепеттери каралбаса, анын наркынын ордун акчалай толтурууга милдеттүү, тактап айтканда, бир тараптуу реституция, келтирилген реалдуу зыяндын ордун толтуруу, мамлекеттин пайдасына өндүрүү.

Бүтүмдүн жараксыздыгынын кесепеттерин колдонуу жөнүндө чечим кабыл алууда, соттор, тараптарды баштапкы абалына келтирүү менен эле чектелбестен, сот тарабынан жараксыз деп таанылган бүтүмдүн тараптары кандай конкреттүү аракеттерди аткаруусун көрсөтүүгө милдеттүү (КР ГКнин 184-беренеси).

**11.** Алгачкы бүтүмдү жараксыз деп таануу менен автоматтык түрдө кийинки келишимдерди жараксыз деп табууга болбостугуна соттордун көңүлүн буруу керек, анткени мыйзам тарабынан бүтүмдөрдү жараксыз деп табуунун мындай түрү каралган эмес.

**12.** Алгачкы менчик ээси мүлк менчигинде турган жакка карата мүлктү кайтарып алуу жөнүндө **доо коюуга укуктуу** (виндикациялык доо). Алгачкы менчик ээси ак ниеттүү сатып алуучудан бул мүлктү өзү же ал ээлик кылууга берген жак тарабынан жоголгон, же болбосо экөөнүн биринен уурдалып кеткен, же болбосо **эркинен тышкары** алардын ээлигинен башка жолдор менен чыгарылып кеткен учурларда гана бул мүлктү кайтарып алууну талап кылууга укуктуу экендигин соттор эске алуусу зарыл (КР ГКнин 291-беренеси).

Соттор, менчик ээси мүлкүн башка адамга өткөрүп берүүнүн ниетинин бар-жогун аныктоосу керек. Эгерде алгачкы бүтүм туура эмес болсо, бирок алгачкы мүлк ээсинин аракеттеринен мүлктү ажыратуу ниети болгондугу көрүнүп турса, мүлктү кайтарып алуу жөнүндө доо канааттандыруусуз калтырылууга жатат (мисалы: алгачкы ээсинин атынан кол тамгасын жасап коюу менен жасалган кыймылсыз мүлктү сатуу-сатып алуу келишими болгон учурда, иш боюнча бардык жагдайларды жана далилдерди эске алуу менен алгачкы менчик ээсинин аракеттеринен улам алгачкы менчик ээсинин ушул мүлктү ажыратууга нагыз ниети жана эрки бар экендиги аныкталат).

КР ГКнин 291-беренесинин 4-пунктуна ылайык, алуучу жакка арналган акчаларды, ошондой эле баалуу кагаздарды ак ниет алуучудан кандай гана шартта болбосун **кайтарылып алынышы мүмкүн эмес.**

**13.** Эгерде мүлк бирөөгө сатууга же берүүгө укугу жок жактан акы төлөө менен алынса, бул жөнүндө сатып алуучу **билбесе же билиши мүмкүн эмес болсо -** ак ниеттүү сатып алуучу болуп саналат (КР ГКнин 291-беренесинин 1- пункту). Ак ниеттик деген акылга сыярлык баамдоо менен иш кылууну билдирет.

Алуучу талаш мүлктү сатып алуу учурунда үчүнчү жактардын ал мүлккө укук талаптары бар экендигин, ошондой эле, ар иштин конкреттүү жагдайларын эске алуу менен сатуучу бул мүлккө ээлик кылууга акысы жок экенин билген болсо, же түзүлгөн кырдаалдан болжоп турса (баанын көз көрүнө төмөндүгүнөн, туугандык байланыштарды же башка факторлор), алуучу **ак ниет деп таанылышы мүмкүн эмес.**

Ажыратууга (берүүгө) укугу жок адамдан мүлктү бекер алган жак, ак ниеттүү алуучу болуп эсептелбейт (мисалы: тартуулоо келишими боюнча).

Алуучунун кара ниеттүүлүгү аныкталганда алгачкы менчик ээсинин виндикациялык мүлктү кайтаруу доосу канааттандырууга жатат.

**14.** Соттор, ак ниет алуучу деп таануу жөнүндө утурлама доо же өз алдынча мындай доо **коюлуусу мүмкүн эместигин** эске алуу зарыл.

Жоопкердин ак ниеттүүлүгү жөнүндө жүйөлөрү виндикациялык доо боюнча далилдерди баалоодо соттор тарабынан каралат. Алуучунун ак ниеттүүлүгү же кара ниеттүүлүгү жөнүндө тыянактар чечимдин жүйөлөмө бөлүгүндө чагылдырылат.

Ак ниет алуучуну таануу жөнүндө доо берилген учурда, КР ЖПКнин 137-беренесинин 1-бөлүгүнүн 1-пунктуна ылайык, сот аны кабыл алуудан баш тартат, ал эми кабыл алынган болсо, КР ЖПКнин 220-беренесинин 1- пунктунун негизинде токтотулууга жатат.

**15.** Мүлктүн алгачкы менчик ээсинин аны ак ниеттүү алуучудан кайтарып алууну талап кылуу үчүн негиздери жок болгон учурларда, мындай алгачкы менчик ээси өзүнө келген зыянды ушул мүлктү укукка сыйбаган жол менен, башка бирөөгө берген жактан төлөтүп алуу үчүн сотко кайрылууга укуктуу (КР ГКнин 291-беренесинин 2-пункту). Зыяндын ордун толтуруунун өлчөмү мүлктүн реалдуу наркын эске алуу менен соттук чечим кабыл алуу учурунда аныкталат.

**16.** КР ГКнин 9-беренесинин 1-пунктуна ылайык жарандар жана юридикалык жактар тарабынан башка адамга зыян келтирүү ниетинде гана жүзөгө ашырылган аракеттерине, ошондой эле укукту кыянаттык менен башка түрдө пайдаланууга жол берилбейт.

Соттор, арзыбаган же талаш бүтүмдүн жараксыздыгы жөнүндө жана бүтүмдүн жараксыздыгынын кесепеттерин колдонуу жөнүндө ишти кароодо тараптын ак ниеттүүлүгүн, анын аракеттеринде укуктарын кыянаттык менен пайдалануунун жоктугун эске алуусу зарыл.

Бул жагдай бүтүм талашылып жаткан учурда орундуу болуп саналат, аны менен бирге ал бүтүм түзүлгөндөн кийин эки тарап тең аны бирдей аткарып келген, ошону менен ушул бүтүмдүн жарактуу экендиги башка жактар үчүн да негиз болуп келген.

КР ГКнин 9-беренесинин 1-пунктунун талаптары сактабай кайрылган тараптын укугун коргоодон сот баш тарта алат.

**17.** Талаш же арзыбаган бүтүмдү жараксыз деп таануу жөнүндө доо берилген учурда, КР ЖПКнин 104-беренесинин 1-бөлүгүнүн 13-пунктуна ылайык белгиленген өлчөмдө, башкача айтканда, бүтүмдүн предмети болгон мүлктүн наркынан мамлекеттик алым төлөнөт.

Бир нече бүтүмдөрдү жараксыз деп таануу жөнүндө талаптарды камтыган доо берилген учурда, талаштын предмети бир эле мүлк экендигине карабастан, мамлекеттик алым ар бир талап боюнча өзүнчө төлөнөөрү эске алынуусу керек.

Бүтүмдүн жараксыздыгынын кесепеттерин колдонуу жөнүндө талапта талаш бүтүм боюнча даты, арзыбаган бүтүм боюнча даты мүлктүк эмес мүнөздөгү талаштар үчүн белгиленген мамлекеттик алым төлөнөт.

**18.** Кыргыз Республикасынын Жогорку сотунун Пленумунун токтому кабыл алынган учурдан тартып дароо күчүнө кирет.

**Кыргыз Республикасынын**

**Жогорку сотунун төрагасы Г. Калиева**

**Пленумдун катчысы,**

**Кыргыз Республикасынын**

**Жогорку сотунун судьясы Ч. Садырова**